El 8 de Març compta amb una variada i abundant programació d'actes
27 de febrer 2024

![](/media/kp2obauh/img_7399_c.jpg?width=850&height=548.4797297297297)

L'Ajuntament de Sagunt ha presentat este matí a la Casa Lila del Port de Sagunt la programació per al 8 de Març d'enguany, que commemora el Dia Internacional de la Dona, i que comptarà amb diverses activitats, exposicions, xarrades i concerts, entre altres esdeveniments. Els actes es desenvoluparan des del 28 de febrer fins al 4 de maig. En l'organització de les activitats que promou la regidoria d'Igualtat col·laboren el Sistema Públic Valencià de Serveis Socials, la Xarxa Valenciana d'Igualtat, el Pacte d'Estat contra la Violència de Gènere i el Ministeri d'Igualtat.

L'alcalde de Sagunt i també regidor d'Igualtat, Darío Moreno, ha expressat que «**des d'eixa perspectiva d'un feminisme inclusiu i, sobretot, des d'un moviment feminista transversal**» s'ha plantejat la programació perquè siga «**oberta i que puga participar la ciutadania i les associacions**».

Moreno ha assegurat que es tracta d'una programació «**variada**» i en la qual intenta «**eixa mirada feminista en diferents àmbits. Per descomptat la cultura, però també hem parlat d'àmbits com l'agricultura, com la literatura, parlem també de poesia, que en els últims anys no havia sigut un element present**». «**A poc a poc, esta programació ens intenta acostar a eixa reflexió sobre els àmbits de la igualtat que encara ens queden per aconseguir en la nostra societat**», ha afegit.

Esta programació s’iniciarà el dimecres 28 de febrer a les 11.30 hores, amb una xarrada a càrrec de Psico Woman anomenada _Aprendiendo a CUIDAR(NOS). Como sobrevivir lo mejor posible en estos momentos de cambios e incertidumbres_, dirigida als centres d'Educació Secundària Obligatòria del municipi, que tindrà lloc al Centre Cultural Mario Monreal. Eixe mateix dia, a les 19 hores, hi haurà una xarrada a càrrec de Carmen Ruiz amb el títol _Mujeres con un cuarto propio: reflexiones sobre el pasado, presente y futuro_ al Centre Cívic Antic Sanatori del Port de Sagunt.

Després, el dijous 29 a les 19 hores s'inaugurarà l'exposició _La tira de dones amb Frida Kahlo_, que es podrà visitar a la Casa de la Cultura Capellà Pallarés de Sagunt fins al 15 de març. També s'entregarà el premi al guanyador del concurs de cartells del 8 de Març en este mateix lloc.

El dilluns 4 de març a les 19 hores s'inaugurarà l'exposició _L’aliment que ens uneix al mediterrani_, de Pablo Santana, organitzada per la regidoria de Cooperació Internacional al Desenvolupament i el Centre d'Estudis Rurals i d'Agricultura Internacional (CERAI), que podrà visitar-se al Centre Cultural Mario Monreal fins al 17 de març.

Els dies 5, 6 i 7 de març de 18.30 a 20.30 hores, Isabel Martín impartirà un taller de poesia a la Casa Lila que requerirà inscripció prèvia a través del correu electrònic [inscripcionsdona@aytosagunto.es](mailto:inscripcionsdona@aytosagunto.es). Hi haurà també un espai de conciliació a la Casa Lila amb activitats gratuïtes per als més xicotets, per a les quals caldrà inscriure's a través del mateix correu electrònic.

El dijous 7 de març a les 19 hores hi haurà una representació teatral, _Criaturas_, de T de teatro a la Casa Municipal de Cultura del Port de Sagunt, organitzada per Las Ladies del Teatro de l'Associació Salut i Oci.

Del 7 al 15 de març, en la seu de Comissions Obreres del Camp de Morvedre i Alt Palància es podrà visitar l'exposició _Rompiendo moldes_.

Per al divendres 8 de març, a les 18.30 hores, està programada una concentració i manifestació pel 8 de Març, Dia Internacional de la Dona, que comptarà amb un recital de poesia i la lectura d'un manifest. L'eixida serà des de l'Ajuntament de Sagunt. A les 20 hores hi haurà un concert a càrrec de Colomet al pati del mercat municipal de Sagunt promogut per la regidoria de Joventut i Infància.

El dissabte 9 de març, d'11 a 13 hores, es farà una visita guiada per a visibilitzar el paper de les dones en la marjal amb activitats vinculades al cultiu de l'arròs i a la pesca, a càrrec de Celia Peris a la Casa Penya, per a la qual caldrà inscriure's en [https://forms.gle/6UTjNvMrimvtiiUY7](https://forms.gle/6UTjNvMrimvtiiUY7). A les 18 hores hi haurà una xarra-col·loqui anomenada _La problemática de la vivienda en Sagunto_, que tindrà lloc al Casal Jove del Port de Sagunt.

El diumenge 10 de març a les 12 hores el Batxillerat Escènic de l'IES Clot del Moro representarà la performance _Círculo del Silencio_ en la plaça de la Concòrdia del Port de Sagunt.

El dilluns 11, a les 18.30 hores, es projectarà la pel·lícula _En los márgenes_ a la Casa Municipal de Cultura del Port de Sagunt. Es tracta d'un film on Penélope Cruz i Luis Tosar protagonitzen el debut com a director de Juan Diego Botto, un commovedor thriller social que gira entorn de tres personatges amenaçats pel desnonament.

El dijous 14 de març a les 19 hores tindrà lloc el X aniversari del llibre _Si me llegas a olvidar_, a càrrec de l'autora Rosana Corral i amb la presentació de María Huertas Xanca a l'Aula 2 del Centre Cultural Mario Monreal de Sagunt.

El divendres 15 de març a les 18 hores hi haurà un contacontes organitzat per la regidoria d'Arxiu i Biblioteques a càrrec de Rosi Cózar a la Biblioteca del Centre Cívic Antic Sanatori del Port de Sagunt, per al qual caldrà inscriure's prèviament a la biblioteca.

El divendres 22 de març a les 19 hores es projectarà el documental _Las mujeres en la reconversión_ al Casal Jove del Port de Sagunt, dins de l'acte de lliurament dels Premis _Gonzalo Montiel_.

Finalment, el dissabte 4 de maig a les 20 hores es representarà a la Casa dels Berenguer l'obra teatral _Un segle d'abismes_ de la companyia Russafa Escènica – Festival de Tardor i dirigida per Amparo Vayá.

En l'organització d'esta programació han participat la regidoria d'Igualtat, l'Àrea de la Dona, la Fundació Bancaixa Sagunt, la regidoria de Cooperació Internacional al Desenvolupament i CERAI (Centre d'Estudis Rurals i d'Agricultura Internacional), la Tira de Dones, Las Ladies del Teatro de l'Associació Salut i Oci, la Coordinadora Feminista del Camp de Morvedre, la regidoria de Joventut i Infància, l'Associació Ecologista AGRÓ, l'Associació Morvedre Acull, el Col·lectiu Dones de Sagunt 8 de Març, la Coordinadora Feminista del Camp de Morvedre, l'Associació de Dones Baladre, Amigues Supervivents, AAVV La Victòria, AAVV La Forja, la Federació Veïnal de Sagunt, CCOO, UGT, l'Associació Cultural Nautilus, la regidoria d'Arxiu i Biblioteques, l'Associació Memòria Industrial i Moviment Obrer (AMIMO), i la regidoria de Memòria Històrica i Democràtica.

![](/media/up0pyyn2/cartell-8m-sagunt-alta-resolució_c.jpg?width=604.9549549549549&height=850)

*   [](http://www.facebook.com/sharer.php?u=https://aytosagunto.es/va/actualitat/el-8-de-marc-compta-amb-una-variada-i-abundant-programacio-d-actes/ "Facebook")
*   [](http://twitter.com/share?url=https://aytosagunto.es/va/actualitat/el-8-de-marc-compta-amb-una-variada-i-abundant-programacio-d-actes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-8-de-marc-compta-amb-una-variada-i-abundant-programacio-d-actes/ "Linked In")
*   [](mailto:?body=https://aytosagunto.es/va/actualitat/el-8-de-marc-compta-amb-una-variada-i-abundant-programacio-d-actes/)